ഹരിനാമകീര്‍ത്തനം

തുഞ്ചത്ത് എഴുത്തച്ഛന്‍

2013

സായാഹ്ന ഫൗണ്ടേഷന്‍

തിരുവനന്തപുരം

Harinamakeerthanam
Malayalam poetry
by Ezhuthachchan

epub/pdf version published: 2013

These electronic versions are released under the provisions of Creative Commons Attribution Non-Commercial Share Alike license for free download and usage.
The electronic versions were generated from sources marked up in LATEX in a computer running gnu/linux operating system. pdf was typeset using XeTEX from TEXLive 2012. ePub version was generated by TEX4ht from the same LATEX sources. The base font used was traditional variant of Rachana, contributed by Rachana Akshara Vedi.

Sayahna Foundation
jwra 34, Jagathy, Trivandrum, India 695014
url: http://www.sayahna.org

ഹരിനാമകീര്‍ത്തനം

നാരായണായ നമഃ നാരായണായ നമഃ
നാരായണായ നമഃ നാരായണായ നമഃ
നാരായണ, നരകസന്താപനാശക, ജ–
ഗന്നാഥ വിഷ്ണു ഹരി നാരായണായ നമഃ (1)

ഓങ്കാരമായ പൊരുള്‍ മൂന്നായ് പിരിഞ്ഞുടനെ
ആങ്കാരമായതിനു താന്‍തന്നെ സാക്ഷിയതു
ബോധം വരുത്തുവതിനാളായിനിന്ന പര–
മാചാര്യരൂപ ഹരി നാരായണായ നമഃ (2)

ഒന്നായ നിന്നെയിഹ രണ്ടെന്നുകണ്ടളവി–
ലുണ്ടായൊരിണ്ടല്‍ ബത മിണ്ടാവതല്ല മമ
പണ്ടേക്കണക്കെ വരുവാന്‍ നിന്‍കൃപാവലിക–
ളുണ്ടാകയെങ്കലിഹ നാരായണായ നമഃ (3)

ആനന്ദചിന്മയ ! ഹരേ ! ഗോപികാരമണ !
ഞാനെന്ന ഭാവമതു തോന്നായ്‌കവേണമിഹ ;
തോന്നുന്നതാകിലഖിലം ഞാനിതെന്ന വഴി
തോന്നേണമേ വരദ ! നാരായണായ നമഃ (4)

അര്‍ക്കാനലാദി വെളിവൊക്കെഗ്രഹിക്കുമൊരു
കണ്ണിന്നുകണ്ണു മനമാകുന്ന കണ്ണതിനു
കണ്ണായിരുന്ന പൊരുള്‍ താനെന്നുറയ്‌ക്കുമള–
വാനന്ദമെന്തു ! ഹരി നാരായണായ നമഃ (5)

ഹരിനാമകീര്‍ത്തനമിതുരചെയ്‌വതിന്നു ഗുരു–
വരുളാലെ ദേവകളുമരുള്‍ചെയ്‌ക ഭൂസുരരും
നരനായ് ജനിച്ചു ഭുവി മരണം ഭവിപ്പളവു–
മുരചെയ്‌വതിന്നരുള്‍ക നാരായണായ നമഃ (6)

ശ്രീമൂലമായ പ്രകൃതീങ്കല്‍ തുടങ്ങി ജന–
നാന്ത്യത്തൊളം പരമഹാമായതന്റെ ഗതി
ജന്മങ്ങളും പല കഴിഞ്ഞാലുമില്ലവധി
കര്‍മ്മത്തിനും പരമ നാരായണായ നമഃ (7)

ഗര്‍ഭസ്ഥനായ് ഭുവി ജനിച്ചും മരിച്ചുമുദ–
കപ്പോളപോലെ ജനനാന്ത്യേന നിത്യഗതി
ത്വല്‍ഭക്തി വര്‍ദ്ധനമുദിക്കേണമെന്മനസി
നിത്യം തൊഴായ്‌വരിക നാരായണായ നമഃ (8)

ണത്താരില്‍മാനനി മണാളന്‍ പുരാണപുരു–
ഷന്‍ ഭക്തവത്സലനനന്താദിഹീനനപി
ചിത്തത്തിലച്യുത ! കളിപ്പന്തലിട്ടു വിള–
യാടീടുകെന്മനസി നാരായണായ നമഃ (9)

പച്ചക്കിളിപ്പവിഴപാല്‍വര്‍ണ്ണമൊത്ത നിറ–
മിച്ഛിപ്പവര്‍ക്കു ഷഡാധാരം കടന്നുപരി
വിശ്വസ്ഥിതിപ്രളയസൃഷ്ടിക്കു സത്വരജ–
സ്തമോഭേദരൂപ ഹരി നാരായണായ നമഃ (10)

തത്ത്വത്തിനുള്ളിലുദയം ചെയ്തിരുന്നപൊരു–
ളെത്തീടുവാന്‍ ഗുരുപദാന്തേ ഭജിപ്പവനു
മുക്തിക്കു തക്കൊരുപദേശം തരും ജനന–
മറ്റീടുമന്നവനു നാരായണായ നമഃ (11)

യെന്‍പാപമൊക്കെയറിവാന്‍ ചിത്രഗുപ്തനുടെ
സമ്പൂര്‍ണ്ണലിഖ്യതഗിരം കേട്ടു ധര്‍മ്മപതി
എമ്പക്കലുള്ള ദുരിതം പാര്‍ത്തുകാണുമള–
വംഭോരുഹാക്ഷ ! ഹരി നാരായണായ നമഃ (12)

നക്ഷത്രപംക്തികളുമിന്ദുപ്രകാശവു–
മൊളിക്കും ദിവാകരനുദിച്ചങ്ങുയര്‍ന്നളവു ¹
പക്ഷീഗണം ഗരുഡനെക്കണ്ടു കൈതൊഴുതു
രക്ഷിക്കയെന്നടിമ നാരായണായ നമഃ (13)

മല്‍പ്രാണനും പരനുമൊന്നെന്നുറപ്പവനു
തല്‍പ്രാണദേഹവുമനിത്യം കളത്രധനം
സ്വപ്നാദിയില്‍ പലവു കണ്ടാലുണര്‍ന്നവനൊ –
ടൊപ്പം ഗ്രഹിക്ക ഹരി നാരായണാ നമഃ (14)

അന്‍പേണമെന്മനസി ശ്രീനീലകണ്ഠഗുരു–
മംഭോരുഹാക്ഷമിതി വാഴ്‌ത്തുന്നു ഞാനുമിഹ
അമ്പത്തൊരക്ഷരവുമോരോന്നിതെന്മൊഴിയി–
ലന്‍പോടുചേര്‍ക്ക ഹരി നാരായണായ നമഃ (15)

ആദ്യക്ഷരത്തിലുളവായൊന്നിതൊക്കെയുമി–
താദ്യക്ഷരത്തിലിതടങ്ങുന്നതും കരുതി
ആദ്യക്ഷരാലിവയിലോരോന്നെടുത്തു പരി–
കീര്‍ത്തിപ്പതിന്നരുള്‍ക നാരായണായ നമഃ (16)

ഇക്കണ്ടവിശ്വമതുമിന്ദ്രാദിദേവകളു–
മര്‍ക്കേന്ദുവഹ്നികളൊടൊപ്പം ത്രിമൂര്‍ത്തികളും
അഗ്രേവിരാട് പുരുഷ ! നിന്മൂലമക്ഷരവു–
മോര്‍ക്കായ് വരേണമിഹ നാരായണായ നമഃ (17)

ഈവന്നമോഹമകലെപ്പോവതിന്നു പുന–
രീവണ്ണമിള്ളൊരുപദേശങ്ങളില്ലുലകില്‍
ജീവന്നു കൃഷ്ണ ഹരി ഗോവിന്ദ രാമ തിരു–
നാമങ്ങളൊന്നൊഴികെ നാരായണായ നമഃ (18)

ഉള്ളില്‍ കനത്ത മദമാത്സര്യമെന്നിവക–
ളുള്ളോരുകാലമുടനെന്നാകിലും മനസി ²
ചൊല്ലുന്നിതാരു ³ തിരുനാമങ്ങളന്നവനു
നല്ലു ഗതിക്കു വഴി നാരായണായ നമഃ (19)

ഊരിന്നു വേണ്ട ചില ⁴ ഭാരങ്ങള്‍ വേണ്ടതിനു
നീരിന്നു വേണ്ട നിജദാരങ്ങള്‍ വേണ്ടതിനു
നാരായണാച്യുതഹരേയെന്നതിന്നൊരുവര്‍
നാവൊന്നെ വേണ്ടു ഹരി നാരായണായ നമഃ (20)

ഋതുവായപെണ്ണിന്നുമിരപ്പനും ⁵ ദാഹകനും
പതിതന്നുമഗ്നിയജനം ചെയ്ത ഭൂസുരനും
ഹരിനാമകീര്‍ത്തനമിതൊരുനാളുമാര്‍ക്കുമുട–
നരുതാത്തതല്ല ഹരി നാരായണായ നമഃ (21)

ൠഭോഷനെന്നു ചിലര്‍ ഭാഷിക്കിലും ചിലര്‍ ക–
ളീപാപിയെന്നു ⁶ പറയുന്നാകിലും മനസി
ആവോ നമുക്കു തിരിയായെന്നുറച്ചു തിരു–
നാമങ്ങള്‍ ചൊല്‍ക ഹരി നാരായണായ നമഃ (22)

ഌസ്മാദി ⁷ ചേര്‍ത്തൊരു പൊരുത്തം നിനയ്ക്കിലുമി–
തജിതന്റെ നാമഗുണമതിനിങ്ങു വേണ്ട ദൃഢം
ഒരുകോടികോടി തവ ⁸ തിരുനാമമുള്ളവയി–
ലരുതാത്തതില്ല ⁹ ഹരി നാരായണായ നമഃ (23)

ൡകാരമാദി മുതലായിട്ടു ഞാനുമിഹ
കൈകൂപ്പിവീണുടനിരക്കുന്നു നാഥനൊടു
ഏകാന്തഭക്തിയകമേ വന്നുദിപ്പതിനു
വൈകുന്നതെന്തു ഹരി നാരായണായ നമഃ (24)

ഏകാന്ത യോഗികളിലാകാംക്ഷകൊണ്ടുപര–
മേകാന്തമെന്നവഴി പോകുന്നിതെന്മനവും
കാകന്‍ പറന്നു പുനരന്നങ്ങള്‍ പോയവഴി–
പോകുന്നപോലെ ഹരി നാരായണായ നമഃ (25)

ഐയ്യഞ്ചുമഞ്ചുമുടനയ്യാറുമെട്ടുമുട–
നൗവണ്ണമെട്ടുമുടനെണ്‍മൂന്നുമേഴുമഥ
ചൊവ്വോടൊരഞ്ചുമപി രണ്ടൊന്നു തത്ത്വമതില്‍
മേവുന്ന നാഥ ജയ നാരായണായ നമഃ (26)

ഓതുന്ന ¹⁰ ഗീതകളിതെല്ലമിതെന്നപൊരു–
ളേതെന്നു കാണ്മതിന്നു പോരാ മനോബലവും
ഏതെങ്കിലും കിമപി കാരുണ്യമിന്നു തവ
സാധിക്കവേണ്ടു ഹരി നാരായണായ നമഃ (27)

ഔദുംബരത്തില്‍ മശകത്തിന്നു തോന്നുമതിന്‍
മീതേ കദാപി സുഖമില്ലെന്നു തത്പരിചു
ചേതോവിമോഹിനി മയക്കായ്‌ക മായ തവ
ദേഹോഹമെന്നിവയില്‍ നാരായണായ നമഃ (28)

അംഭോജസംഭവനുമന്‍പോടു നീന്തി ബത
വന്മോഹവാരിധിയിലെന്നേടമോര്‍ത്തു മമ
വന്‍പേടി പാരമിവനന്‍പോടടായ്‌വതിന്നു
മുന്‍പേ തൊഴാമടികള്‍ നാരായണായ നമഃ (29)

അപ്പാശവും വടിയുമായ്ക്കൊണ്ടജാമിളനെ
മുല്പാടുചെന്നു കയറിട്ടോരു കിങ്കരനെ
പില്‍പാടു ചെന്നഥ തടുത്തോരു നാല്‍വരെയു–
മപ്പോലെ ¹¹ നൗമി ഹരി നാരായണായ നമഃ (30)

കഷ്ടം ! ഭവാനെയൊരു പാണ്ഡ്യന്‍ ഭജിച്ചളവ–
ഗസ്ത്യേന നീ ബത! ശപിപ്പിച്ചതെന്തിനിഹ
നക്രേണ കാല്‍ക്കഥ കടിപ്പിച്ചതെന്തിനിതു–
മോര്‍ക്കാവതല്ല ഹരി നാരായണായ നമഃ (31)

ഖട്വാംഗനെന്ന ധരണീശന്നു കാണ്‍കൊരു മു–
ഹൂര്‍ത്തേന നീ ഗതി കൊടുപ്പാനുമെന്തു വിധി ?
ഒട്ടല്ല നിന്‍ കളികളിപ്പോലെ തങ്ങളില്‍ വി–
രുദ്ധങ്ങളായവകള്‍ നാരായണയ നമഃ (32)

ഗര്‍വ്വിച്ചു വന്നൊരു ജരാസന്ധനോടു യുധി
ചൊവ്വോടെ നില്‍പതിനു പോരാ നിനക്കു ബലം !
അവ്വാരിധൌ ദഹനബാണം തൊടുത്തതു തി–
ളപ്പിപ്പതിന്നു മതി നാരായണയ നമഃ (33)

ഘര്‍മ്മാതപം കുളിര്‍നിലാവെന്നു തമ്പിയൊടു
ചെമ്മേ പറഞ്ഞു നിജപത്നീം പിരിഞ്ഞളവു
തന്നെത്തിരഞ്ഞു മറുകിച്ചാമൃഗാക്ഷികളെ
വൃന്ദാവനത്തിലഥ നാരായണായ നമഃ (34)

ങാനം കണക്കെയുടനഞ്ചക്ഷരങ്ങളുടെ–
യൂനം വരുത്തിയൊരു നക്തഞ്ചരിക്കു ബത !
കൂനോരു ദാസിയെ മനോജ്ഞാംഗിയാക്കിയതു–
മൊന്നല്ലെയാളു ഹരി നാരായണായ നമഃ (35)

ചമ്മട്ടിപൂണ്ടുകടിഞ്ഞാണും മുറുക്കിയുട–
നിന്ദ്രാത്മജന്നു യുധി തേര്‍പൂട്ടി നിന്നു ബത !
ചെമ്മേ മറഞ്ഞൊരു ശരം കൊണ്ടു കൊന്നതുമൊ–
രിന്ദ്രാത്മജന്നെ ഹരി നാരായണായ നമഃ (36)

ഛന്നത്വമാര്‍ന്ന കനല്‍പോലെ നിറഞ്ഞുലകില്‍
ചിന്നുന്ന ¹² നിന്‍ മഹിമയാര്‍ക്കും തിരിക്കരുത്
അന്നന്നുകണ്ടതിനെ വാഴ്ത്തുന്നു മാമുനിക–
ളെന്നത്രെ തോന്നി ഹരി നാരായണായ നമ: (37)

ജന്തുക്കളുള്ളില്‍ വിലസീടുന്ന നിന്നുടയ
ബന്ധം വിടാതെ പരിപൂര്‍ണ്ണാത്മനാ സതതം
തന്തൌ മണിപ്രകരഭേദങ്ങള്‍ പോലെ പര–
മെന്തെന്തു ജാതമിഹ നാരായണായ നമഃ (38)

ഝങ്കാരനാദമിവ യോഗീന്ദ്രരുള്ളിലുമി–
തോന്നുന്നഗീതികളിലും പാല്‍പയോധിയിലും
ആകാശവീഥിയിലുമൊന്നായ് നിറഞ്ഞരുളു–
മാനന്ദരൂപ ! ഹരി നാരായണായ നമഃ (39)

ഞാനെന്നുമീശ്വരനിതെന്നും വളര്‍ന്നളവു
ജ്ഞാനദ്വയങ്ങള്‍ പലതുണ്ടായതിന്നുമിഹ ¹³
മോഹം നിമിത്തമതുപോകും പ്രകാരമപി ¹⁴
ചേതസ്സിലാക മമ നാരായണായ നമഃ (40)

ടങ്കം കുരംഗവുമെടുത്തിട്ടു പാതിയുടല്‍
ശംഖം രഥാംഗവുമെടുത്തിട്ടു പാതിയുടല്‍
ഏകാക്ഷരം തവഹി രൂപം നിനപ്പവനു
പോകുന്നു മോഹമതു ¹⁵ നാരായണായ നമഃ (41)

ഠായങ്ങള്‍ ഗീതമിവ നാദപ്രയോഗമുട–
നേകശ്രുതീങ്കലൊരുമിക്കുന്നപോലെ പരം ¹⁶
ഏകാക്ഷരത്തിലിതടങ്ങുന്നു സര്‍വ്വവുമി ¹⁷ –
താകാശസൂക്ഷ്മതനു നാരായണായ നമഃ (42)

ഡംഭാദിദോഷമുടനെട്ടും കളഞ്ഞു ഹൃദി–
മുമ്പേ നിജാസനമുറച്ചേകനാഡിയുടെ
കമ്പം കളഞ്ഞു നിലയാറും കടപ്പതിനു
തുമ്പങ്ങള്‍ തീര്‍ക്ക ഹരി നാരായണായ നമഃ (43)

ഢക്കാ മൃദംഗ തുടിതാളങ്ങള്‍ കേട്ടനുഭ–
വിക്കാമിതന്നിലയിലെന്നേടമോര്‍ത്തു ¹⁸ മമ
പാര്‍ക്കുന്നതല്ല ¹⁹ മനമാളാനബദ്ധകരി–
തീന്‍കണ്ടപോലെ ഹരി നാരായണായ നമഃ (44)

ണത്വം വരും ²⁰ പരിചു കര്‍മ്മവ്യപായമിഹ
മദ്ധ്യേ ഭവിക്കിലുമതില്ലെങ്കിലും കിമപി
തത്ത്വാദിയില്‍ പരമുദിച്ചോരുബോധമനു ²¹ –
ചിത്തേ വരേണ്ടതിഹ ²² നാരായണായ നമഃ (45)

തത്ത്വാര്‍ത്ഥമിത്ഥമഖിലത്തിന്നുമുണ്ടു ²³ ബത !
ശബ്ദങ്ങളുള്ളില്‍ വിലസീടുന്നതിന്നടിയില്‍ ²⁴
മുക്തിക്കു കാരണമിതേ ശബ്ദമെന്നു തവ
വാക്യങ്ങള്‍തന്നെ ഹരി നാരായണായ നമഃ (46)

ഥല്ലിന്നു മീതെ പരമില്ലെന്നുമോര്‍ത്തുമുട–
നെല്ലാരൊടും കുതറി വാപേശിയും സപദി
തള്ളിപ്പുറപ്പെടുമഹംബുദ്ധികൊണ്ടു ബത !
കൊല്ലുന്നു നീ ചിലരെ നാരായണായ നമഃ (47)

ദംഭായ വന്മരമതിന്നുള്ളില്‍ നിന്നു ചില
കൊമ്പും തളിര്‍ത്തവധിയില്ലാത്ത ²⁵ കായ്‌കനികള്‍
അന്‍പേറിയത്തരുവില്‍ വാഴായ്‌വതിന്നു ഗതി ²⁶
നിന്‍ പാദഭക്തി ഹരി നാരായണായ നമഃ (48)

ധന്യോഽഹമെന്നുമതി മന്യോഹമെന്നുമതി
പുണ്യങ്ങള്‍ ചെയ്ത പുരുഷന്‍ ഞാനിതെന്നു മതി ²⁷
ഒന്നല്ല കാണ്‍കൊരു കൊടുങ്കാടു ദന്തിമയ–
മൊന്നിച്ചു കൂടിയതു നാരായണായ നമഃ (49)

നന്നായി ഗതിക്കൊരു സഹസ്രാരധാരയില
തന്നീറ്റില്‍ നിന്‍കരുണ വന്മാരി പെയ്‌തുപുനര്‍
മുന്നം മുളച്ചമുളഭക്തിക്കുവാഴ്‌ത്തുവതു–
മിന്നേ കൃപാനിലയ നാരായണായ നമ: (50)

പലതും പറഞ്ഞു പകല്‍ കളയുന്ന നാവു തവ
തിരുനാമകീര്‍ത്തനമിതതിനായ്‌ വരേണമിഹ
കലിയായ കാലമിതിലതുകൊണ്ടു മോക്ഷഗതി
എളുതെന്നു കേള്‍പ്പു ഹരി നാരായണായ നമഃ (51)

ഫലമില്ലയാതെ മമ വശമാക്കൊലാ ജഗതി
മലമൂത്രമായ തടി പലനാളിരുത്തിയുടന്‍
അളവില്ലയാതെ വെളിവകമേയുദിപ്പതിന്നു
കളയായ്‌ക കാലമിനി ²⁸ നാരായണായ നമഃ (52)

ബന്ധുക്കളര്‍ത്ഥഗൃഹപുത്രാദിജാലമതില്‍ ²⁹
ബന്ധിച്ചവന്നുലകില്‍ നിന്‍‌തത്ത്വമോര്‍ക്കിലുമ ³⁰ –
തന്ധന്നു കാട്ടിയൊരു കണ്ണാടിപോലെ വരു ³¹ –
മെന്നാക്കിടൊല്ല ഹരി നാരായണായ നമഃ (53)

ഭക്ഷിപ്പതിന്നു ഗുഹപോലെ പിളര്‍ന്നുമുഖ–
മയ്യോ കൃതാന്തനിഹ പിമ്പേ നടന്നു മമ
എത്തുന്നു ദര്‍ദുരമുരത്തോടെ പിമ്പെയൊരു
സര്‍പ്പം കണക്കെ ഹരി നാരായണായ നമഃ (54)

മന്നിങ്കല്‍ വന്നിഹ പിറന്നന്നുതൊട്ടു പുന–
രെന്തൊന്നു വാങ്മനസുദേഹങ്ങള്‍ ചെയ്‌തതതു ³²
എന്തിന്നു മേലിലതുമെല്ലാമെനിക്കു ഹൃദി–
സന്തോഷമായ്‌ വരിക നാരായണായ നമഃ (55)

യാതൊന്നു കണ്ടതതു ³³ നാരായണപ്രതിമ
യാതൊന്നു കേള്‍പ്പതതു നാരായണശ്രുതികള്‍
യാതൊന്നു ചെയ്‌വതതു നാരായണാര്‍ച്ചനകള്‍
യാതൊന്നതൊക്കെ ഹരി നാരായണായ നമഃ (56)

രവികോടി തുല്യമൊരു ചക്രം കരത്തിലിഹ
ഫണിരാജനെപ്പൊഴുമിരിപ്പാന്‍, കിടപ്പതിനും
അണിയുന്നതൊക്കെ വനമാലാദികൗസ്തുഭവു–
മകമേ ഭവിപ്പതിനു നാരായണായ നമഃ (57)

ലക്ഷം പ്രകാരമൊടു സൃഷ്ടിപ്പതിന്നുമതു
രക്ഷിപ്പതിന്നുമതു ശിക്ഷിപ്പതിന്നുമിഹ
വിക്ഷേപമാവരണമീരണ്ടുശക്തികള–
തിങ്കേന്നുദിച്ചവകള്‍ നാരായണായ നമഃ (58)

വദനം നമുക്കു ശിഖി വസനങ്ങള്‍ സന്ധ്യകളു–
മുദരം നമുക്കുദധി യുലകേഴുരണ്ടുമിഹ
ഭുവനം ³⁴ നമുക്കു ശിവ നേത്രങ്ങള്‍ രാത്രിപക–
ലകമേ ഭവിപ്പതിനു ³⁵ നാരായണായ നമഃ (59)

ശക്തിക്കു തക്ക വഴിയിത്ഥം ഭജിപ്പവനു
ഭക്ത്യാ വിദേഹ ³⁶ ദൃഢവിശ്വാസമോടു ബത
ഭക്ത്യാ കടന്നു തവ തൃക്കാല്‍ പിടിപ്പതിന–
യയ്‌ക്കുന്നതെന്നു ഹരി നാരായണായ നമഃ (60)

ഷഡ്വൈരികള്‍ക്കു വിളയാട്ടത്തിനാക്കരുതു
ചിത്താംബുജം മമ തവാസ്ഥാനരംഗമിതു ³⁷
തത്രാപി നിത്യവുമൊരിക്കാലിരുന്നരുള്‍ക
സത്യസ്വരൂപ ³⁸ ഹരി നാരായണായ നമഃ (61)

സത്യം വദാമി മമ ഭൃത്യാദിവര്‍ഗ്ഗമതു–
മര്‍ത്ഥം കളത്രഗൃഹ പുത്രാദിജാലമതു ³⁹ –
മൊക്കെ ത്വദര്‍പ്പണമതാക്കീട്ടു ഞാനുമിഹ
തൃക്കാല്‍ക്കല്‍ വീണു ഹരി നാരായണായ നമഃ (62)

ഹരനും വിരിഞ്ചനുമിതമരാധിനായകനു–
മറിയുന്നതില്ല തവ മറിമായതന്‍ മഹിമ
അറിവായ്‌ മുതല്‍ക്കരളിലൊരുപോലെ നിന്നരുളും
പരജീവനില്‍തെളിക നാരായണായ നമ: (63)

ളത്വം കലര്‍ന്നിതു ലകാരത്തിനപ്പരിചു
തത്ത്വം നിനക്കിലൊരു ജീവത്വമുണ്ടു ⁴⁰ തവ
കത്തുന്നപൊന്മണിവിളക്കെന്നപോലെ ഹൃദി
നില്‍ക്കുന്ന നാഥ ഹരി നാരായണായ നമഃ (64)

ക്ഷരിയായൊരക്ഷരമതിങ്കേന്നുദിച്ചതിതു ⁴¹
ലിപിയേഴുമക്ഷരമിതെന്നങ്ങുരപ്പു ജനം
അറിയാവതല്ല തവ പരമാക്ഷരസ്യ പൊരുള്‍
അറിയാറുമായ്‌ ⁴² വരിക നാരായണായ നമഃ (65)

കരുണാപയോധി മമ ഗുരുനാഥനിസ്തുതിയെ
വിരവോടുപാര്‍ത്തു പിഴ വഴിപോലെ തീര്‍ത്തരുള്‍ക
ദുരിതാബ്ധിതന്‍ നടുവില്‍ മറിയുന്നവര്‍ക്കു പര–
മൊരു പോതമായ് വരിക നാരായണായ നമഃ (66)

മദമാത്സരാദികള്‍ മനസ്സില്‍ തൊടാതെ ജന–
മിതുകൊണ്ടു വാഴ്‌ത്തുക നമുക്കും ഗതിക്കു വഴി
ഇതു കേള്‍ക്കതാനിതൊരു മൊഴിതാന്‍ പഠിപ്പവനും ⁴³
പതിയാ ഭവാംബുധിയില്‍ നാരായണായ നമഃ (67)

¹ അളവില്‍

² വഴിയെ

³ ചൊല്ലുന്നതാരു

⁴ നിജ

⁵ ഇരപ്പന്നു

⁶ കളിപ്പാവയെന്നു

⁷ ഌഝ്മാദി

⁸ വക

⁹ അരുതാത്തതല്ല

¹⁰ ഓതുന്നു

¹¹ അപ്പോഴെ

¹² മിന്നുന്ന

¹³ മഹാ

¹⁴ പ്രകാരമതു

¹⁵ മോഹവഴി

¹⁶ ഒരു മിന്നല്‍ക്കണക്കെയുമിതു

¹⁷ ഒരുമിക്കുന്ന പോലെയും

¹⁸ മതിന്നിലയിലിന്നേടമോര്‍ത്തു

¹⁹ നില്‍ക്കുന്നതല്ല

²⁰ ണത്വാപരം

²¹ ബോധമതു

²² വരുന്നു മമ

²³ അഖിലത്തിന്നുമൊന്നു

²⁴ വിലസീടുന്നു പാര്‍ക്കിലിഹ

²⁵ തഴച്ചവധിയില്ലാതെ

²⁶ അമ്പോടതിന്നരുകില്‍ വായ്ക്കുന്നതല്ല ബത

²⁷ എന്നുമിതി

²⁸ കളയാതെ കാലമിഹ

²⁹ ജന്മമതില്‍

³⁰ തത്ത്വമൊക്കെയിതു

³¹ പുനര്‍

³² കായങ്ങള്‍ ചെയ്തതതും

³³ കാണ്മതതു

³⁴ ഹൃദയം

³⁵ അഹമേവ വിശ്വതനു

³⁶ ഭക്ത്യാപി ദേഹ

³⁷ ചിത്താംബുജം തവ ഹി വന്ധാനരംഗമതില്‍

³⁸ വിശ്വൈകവന്ദ്യ

³⁹ കളത്രസുതമിത്രങ്ങളെന്നിവയും

⁴⁰ ദിവ്യത്വമുണ്ടു

⁴¹ ഉദിച്ചളവു

⁴² അറിയായുമായ്

⁴³ പഠിപ്പവര്‍കള്‍